
Goa party on Easter Sunday

Kulcsszavak: geometrikus;absztrakt;
Pályamunkám a Goa party on Easter Sunday címet viselő, folyamatban levő sorozat első számú
tagja, mely 200 centiméter magas, 100 centiméter széles és fehér alapozott vászonra készült
fedő és félfedő akrilfestékkel, fényes testképző anyaggal. Ezen festményig egy több mint két
éve tartó alkotói folyamat során jutottam el, jól lekövethető fejlődést bejárva a komponálást és
a színhasználatot illetően. Geometrikus absztrakt térkompozíció, melynek alapelemei a
különböző méretű körök, franciarács, organikus formák, lazúros sávok, áttört színmezők,
kapart felületek. Ezen elemek változatos használatával a térmélység illúzióját igyekszem
megteremteni. Ezeket a sík elemeket meghatározott szabályrendszer szerint, de mégsem
teljesen mereven helyezem el a kompozícióban, hogy egységes hatást keltsen, de megmaradjon
a játékossága. Célként fogalmaztam meg a harmonikus, kiegyensúlyozott kompozíció
megalkotását, amellett, hogy kontrasztokat állítok fel a képen belül. Ilyen egymással szemben
álló motívumok a lazúrosan kitöltött körök és a teljesen homogén módon lefedett legelső réteg
franciarács, a maszkolt és szabadkézi felületek kialakítása. Kontrasztos, vibráló színeket
használtam, ezzel megidézve a címadó esemény hangulatát. A jól leírható rétegződés
gyakorlata megismételhetetlenné teszi az egyes színhatásokat, felületeket.



